Vrstvy tefry pri Weiberne v pohorí Eifel.
**Pyroklastický sediment** (iné názvy:**pyroklastická hornina**, **pyroklastikum**) je usadená hornina sopečného pôvodu, produkty sopečných explózií, ktoré neboli ďalej premiestnené (na rozdiel od epiklastických sedimentov). Zrná pyroklastických sedimentov (**pyroklasty**) tvoria kusy kryštálov, vulkanického skla a hornín. Odporúčanie IUGS definuje pyroklastické uloženiny ako nahromadenie pyroklastov, ktoré môže byť rovnako spevnené aj nespevnené, 75% ich objemu pri tom musia tvoriť napadané pyroklasty. Termín pyroklastická hornina sa používa pre spevnenú tefru.

Termín **pyroklastický materiál** zaviedol americký geológ L. Pirsson roku 1915.

Klasifikácia
------------

Pyroklastický materiál môžu tvoriť jednotlivé kryštály, kúsky sopečných hornín ale aj podložia (litické fragmenty), pemza - „spenená", vysoko porézna hornina. Veľkosť častíc pyroklastických hornín sa môže pohybovať od najmenších častíc s priemerom niekoľko mikrónov až po bloky veľkosti rádovo niekoľko metrov.

Zrnitostná klasifikácia pyroklastických sedimentov| Priemer klastov | Označenie | Nespevnené: tefra | Spevnené: pyroklastické horniny |
| --- | --- | --- | --- |
| > 64 mm | blok, bomba | aglomerát | aglomerát, pyroklastická brekcia |
| < 64 mm | lapillus | lapillová tefra | lapillový tuf, lapillit |
| < 2 mm | hrubozrnný popol | hrubozrnný tuf | (popolový) tuf |
| < 0,063 mm | jemnozrnný popol (sopečný prach) | jemnozrnný popol | (popolový) tuf |

Vznik
-----

Pyroklastické uloženiny sú typické pre plínijské erupcie (Vezuv), alebo freatomagmatické erupcie. Pyroklastiká vznikajú spadom vulkanického popola, lapily, bômb a blokov, ktoré boli uvoľnené zo sopky pri erupcii. Pri usadzovaní sa mohli zmiešať s rozdrvenými fragmentmi okolitých hornín, tie však nemôžu tvoriť viac než 25% materiálu. Takéto javy sú zvlášť typické pre explozívne erupcie na súši, menej vo vode. Explozívny vulkanizmus je najčastejší pri viskóznych (kyslých a intermediárnych) lávach, pretože riedke (bázické) lávy majú skôr tendenciu tiecť vo forme lávových prúdov.

Pri explozívnych erupciách na svahoch sopiek bežne vznikajú pyroklastické prúdy. Suspenzie horúcich plynov a vulkanického materiálu, ktoré sa pohybujú dolu svahom sopky a môžu mať katastrofálne devastujúce účinky.

Referencie
----------

1. ↑  Labová, Z. *Pyroklast, Slovenská terminologická databáza* [online]. juls.savba.sk, 19.9.2009, [cit. 2010-02-22]. Dostupné online.
2. ↑  Le Maitre, R.W. (Editor), 2002, *Igneous rocks A Classification and Glossary of Terms Recommendations of the International Union of Geological Sciences Subcommission on the Systematics of Igneous Rocks.* Cambridge University Press, Cambridge, s. 9
3. ↑  Friedman, G. M. 2003, Classification of sediments and sedimentary rocks. in Middleton, G.V. (Editor), Encyclopedia of Sediments and Sedimentary Rocks. Kluwer Academic Press, Dordrecht, s. 134
4. ↑  Pirsson, L. 1915, *The Microscopical Characters of Volcanic Tuffs — a Study for Students.* American Journal of Science, 4, 40, s. 191 - 211
5. ↑  Heiken, G. Wohletz, K. 1985, *Volcanic Ash*, University of California Press;, s. 246
6. ↑  Ondrejka, M. Huraiová, M. Petrík, I. Kohút, M. Spišiak, J. Šarinová, K. Konečný, V. Vančová, I. 2015, Klasifikácia a nomenklatúra magmatických hornín - slovenské vydanie. Mineralia Slovaca, 47, s. 97 - 112
7. ↑  Petránek, J. *Pyroklastické horniny, On-line geologická encyklopedie* [online]. geology.cz, 2007, [cit. 2012-05-12]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Pyroklastický sediment**


|  |  |
| --- | --- |
| Portal | Portál vedy o Zemi |